FI Euroopan unionin virallinen lehti L 275/1

KOMISSION TÄYTÄNTÖÖNPANOASETUS (EU) N:o 978/2014,

annettu 16 päivänä syyskuuta 2014,

Espanjalle vuodeksi 2011 ja sitä seuraaviksi vuosiksi asetettuihin tiettyihin makrillikiintiöihin tehtävistä vähennyksistä vuoden 2010 liikakalastuksen vuoksi annetun asetuksen (EU) N:o 165/2011 muuttamisesta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisön valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, asetusten (EY) N:o 847/96, (EY) N:o 2371/2002, (EY) N:o 811/2004, (EY) N:o 768/2005, (EY) N:o 2115/2005, (EY) N:o 2166/2005, (EY) N:o 388/2006, (EY) N:o 509/2007, (EY) N:o 676/2007, (EY) N:o 1098/2007, (EY) N:o 1300/2008 ja (EY) N:o 1342/2008 muuttamisesta sekä asetusten (ETY) N:o 2847/93, (EY) N:o 1627/94 ja (EY) N:o 1966/2006 kumoamisesta 20 päivänä marraskuuta 2009 annetun neuvoston asetuksen (EY) N:o 1224/2009 (1) ja erityisesti sen 105 artiklan 1 ja 2 kohdan,

sekä katsoo seuraavaa:

(1) Komission asetuksessa (EU) N:o 165/2011 (2) säädetään, että Espanjalle alueilla VIIIc, IX ja X sekä CECAF-alueella 34.1.1 sijaitsevilla EU:n vesillä vuodeksi 2013 asetettua makrillin (Scomber scombrus) kalastuskiintiötä, jäljempänä ’makrillin kalastuskiintiö’, vähennetään 8 126 tonnilla.

(2) Asetuksessa (EU) N:o 165/2011 säädetään myös, että Espanjalle mahdollisesti vuodeksi 2015 ja tarvittaessa sitä seuraaviksi vuosiksi asetettavaa makrillin kalastuskiintiötä vähennetään 9 747 tonnilla.

(3) Espanja ilmoitti komissiolle 19 päivänä helmikuuta 2014, ettei sen makrillikiintiötä vuodeksi 2013 ollut käytetty kokonaan ja pyysi komissiota ottamaan käyttämättä jääneen tonnimäärän huomioon tehtäessä vuoden 2010 liikakalastusmäärästä johtuvia vähennyksiä asetuksen (EU) N:o 165/2011 mukaisesti. Käyttämättä jäänyt määrä on 4 158 tonnia.

(4) Espanja on kuitenkin pyytänyt neuvoston asetuksen (EY) N:o 847/96 (3) 4 artiklan 2 kohdan nojalla, että osa Espanjan vuoden 2013 makrillin kalastuskiintiöstä pidätetään ja siirretään seuraavalle vuodelle kyseisessä asetuksessa mainituissa rajoissa.

(5) Komission täytäntöönpanoasetuksella (EU) N:o 520/2014 (4)2 022 tonnia Espanjan vuoden 2013 käyttämättä jääneestä makrillin kalastuskiintiöstä siirrettiin vuodelle 2014. Näin ollen vuoden 2013 jäljellä oleva käyttämättä jäänyt määrä on 2 136 tonnia.

(6) Jäljellä oleva 2 136 tonnin määrä olisi käytettävä asetuksessa (EU) N:o 165/2011, sellaisena kuin se on muutettuna komission asetuksella (EU) N:o 976/2012 (5), säädettyjen vähennysten uudelleen järjestelemiseksi. Määrä olisi lisättävä vuodelta 2013 vähennettävään määrään, joka on kaikkiaan 10 262 tonnia, ja vähennettävä se samalla seuraavilta vuosilta vähennettäväksi kuuluvasta määrästä.

(7) Espanja pyysi 8 päivänä toukokuuta 2014, että käyttämättä jäänyt tonnimäärä vähennetään vuoden 2014 vähennysmäärästä. Se vastaa asetuksen (EU) N:o 165/2011 johdanto-osan 7 kappaleessa esitettyjä perusteluja. Sen vuoksi asetusta (EU) N:o 165/2011, sellaisena kuin se on muutettuna asetuksella (EU) N:o 976/2012, olisi muutettava.

(8) Koska tästä asetuksesta aiheutuva Espanjan saalisrajoitusten muuttaminen vaikuttaa Espanjan alusten taloudelliseen toimintaan ja kalastuskauden suunnitteluun, tämän asetuksen olisi tultava voimaan välittömästi sen julkaisemisen jälkeen,

ON HYVÄKSYNYT TÄMÄN ASETUKSEN:

1 artikla

Korvataan asetuksen (EU) N:o 165/2011 liite tämän asetuksen liitteellä.

2 artikla

Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 16 päivänä syyskuuta 2014. Komission puolesta Puheenjohtaja José Manuel BARROSO

(1) EUVL L 343, 22.12.2009, s. 1.

(2) Komission asetus (EU) N:o 165/2011, annettu 22 päivänä helmikuuta 2011, Espanjalle vuodeksi 2011 ja sitä seuraaviksi vuosiksi asetettuihin tiettyihin makrillikiintiöihin tehtävistä vähennyksistä vuoden 2010 liikakalastuksen vuoksi (EUVL L 48, 23.2.2011, s. 11).

(3) Neuvoston asetus (EY) N:o 847/96, annettu 6 päivänä toukokuuta 1996, TACien ja kiintiöiden vuosittaiseen hallinnoimiseen liittyvien lisäedellytysten käyttöönottamisesta (EYVL L 115, 9.5.1996, s. 3).

(4) Komission täytäntöönpanoasetus (EU) N:o 520/2014, annettu 16 päivänä toukokuuta 2014, eräiden vuonna 2013 neuvoston asetuksen (EY) N:o 847/96 4 artiklan 2 kohdan mukaisesti pidätettyjen määrien lisäämisestä vuoden 2014 kalastuskiintiöihin (EUVL L 147, 17.5.2014, s. 44).

(5) Komission asetus (EU) N:o 976/2012, annettu 23 päivänä lokakuuta 2012, Espanjalle vuodeksi 2011 ja sitä seuraaviksi vuosiksi asetettuihin tiettyihin makrillikiintiöihin tehtävistä vähennyksistä vuoden 2010 liikakalastuksen vuoksi annetun asetuksen (EU) N:o 165/2011 muuttamisesta (EUVL L 294, 24.10.2012, s. 3).